open-index/open-wikipedia-markdown huggingface dataset:
Constantin François de Chassebœuf

**Constantin François de Chassebœuf**, Volneyn kreivi (3. helmikuuta 1757 Craon, Ranskan kuningaskunta – 25. huhtikuuta 1820 Pariisi, Bourbon-restauraatio) oli ranskalainen aatelinen, tutkimusmatkailija, filosofi ja historioitsija. Volneyn ajattelu edusti materialismia ja liberalismia.

## Elämä ja ura
Hän sai nimen **Boisgirais** aatelisen isänsä kartanon mukaan, mutta myöhemmin hän otti nimekseen Volney. Hän opiskeli Pariisissa juridiikkaa, lääketiedettä ja historiaa. Paroni d’Holbach ja muut materialistiset ajattelijat kannustivat häntä, ja vuosina 1782–1786 hän teki matkan Lähi-itään luodakseen tieteellisen perustan kronologialle ja kumotakseen Raamatun kertomukset. Opiskeltuaan arabiaa Libanonin luostarissa hän asui arabien keskuudessa, kulki Syyrian ja Egyptin halki ja esitti kulttuurilliset ja yhteiskunnalliset havaintonsa teoksessa *Voyage en Syrie et en Égypte* (1787). Teoksessaan *Considérations sur la guerre des turcs et de la Russie* (1788) hän kehotti Ranskaa ottamaan Egypti haltuunsa.

Volney teki ensimmäisen aloitteen katolisen kirkon omaisuuden takavarikoimisesta vuoden 1789 säätyjen yleiskokouksessa ja sen jälkeen perustuslakia säätävässä kansalliskokouksessa. Hän yritti toteuttaa poliittis-taloudellisia teorioitaan käytännössä Korsikalla, jossa hän osti vuonna 1792 tilan ja yritti viljellä sokeriruokoa ja indigokasvia. Hänet vangittiin terrorin aikana, mutta hän välttyi giljotiinilta ja vapautui Robespierren kaatumisen jälkeen. Volney toimi jonkin aikaa historian professorina vastaperustetussa École normale supérieure -yliopistossa. Vuonna 1795 hän teki matkan Yhdysvaltoihin, jossa häntä syytettiin ranskalaiseksi vakoojaksi, joka oli lähetetty valmistelemaan Louisianan takaisinvaltausta Ranskalle. Palattuaan Ranskaan vuonna 1798 Napoleon I nimitti hänet senaattoriksi vuonna 1799 ja korotti hänet kreivin arvoon vuonna 1808. Vuonna 1814 Volney nimitettiin Ranskan pääriksi. Volney tuli Ranskan instituutin jäseneksi sen perustamisen yhteydessä vuonna 1795.

Volneyn tunnetuin teos oli historianfilosofiaa käsitellyt *Les Ruines, ou méditations sur les révolutions des empires* (1791), jossa hän asetti kulttuurien kehityksen materialistisen filosofian valoon ja pyrki muun muassa osoittamaan, että kaikki uskonnot olivat pelon ja pappien luomuksia. Teoksessa ennustetaan kaikkien uskontojen lopullista yhdistymistä tunnustamalla niiden kaikkien taustalla oleva yhteinen totuus. Volneyn muita teoksia ovat *La loi naturelle ou Catéchisme du Citoyen français* (1793), yritys materialistiseen moraaliteoriaan, * Tableau du climat et du sol des États-Unis d'Amérique* (1803), *Recherches nouvelles sur l'histoire ancienne* (1814) ja *Simplification des langues orientales* (1795) ja *L'alfabet européen appliqué aux langues asiatiques* (1818).

## Lähteet

## Aiheesta muualla
Antoine Louis Claude Destutt de Tracy

**Antoine Louis Claude Destutt**, **comte de Tracy** (kreivi Tracy) (20. heinäkuuta 1754 Bourbonnais, Ranska – 9. maaliskuuta 1836 Pariisi) oli ranskalainen upseeri ja filosofi, joka ennen kaikkea muistetaan "ideologia"-käsitteen keksijänä.

## Elämä ja ura
Tracy kuului skotlantilaistaustaiseen aatelissukuun. Hän sai koulutuksen kotonaan ja Strassburgin yliopistossa, jossa hänet huomattiin ennen kaikkea urheilullisista taidoistaan. Hän lähti sotilasuralle, ja Ranskan vallankumouksen puhjettua hän osallistui aktiivisesti Bourbonnais'n maakuntakokoukseen. Hänet valittiin aateliston edustajaksi säätyjen yleiskokoukseen, jossa hän istui ystävänsä Gilbert du Motier de Lafayetten rinnalla. Keväällä 1792 hän sai *maréchal de camp* -sotilasarvon pohjoisen armeijan ratsuväen komentajana, mutta vallankumouksen edetessä otti toistaiseksi virkavapaata ja asettui Auteuiliin, jossa hän Nicolas de Condorcet'n ja Pierre Jean Georges Cabanisin kanssa omistautui tieteellisille tutkimuksille. Terrorin aikana hänet vangittiin lähes vuodeksi, jonka aikana hän opiskeli Étienne Bonnot de Condillacia ja John Lockea ja luopui luonnontieteistä filosofian hyväksi. Cabanisin esityksestä hänet nimitettiin Ranskan instituutin jäseneksi. Ranskan keisarikunnan aikana Tracy oli senaatin jäsen, mutta osallistui vain vähän sen keskusteluihin ja vastusti Napoleonin valtaa. Bourbon-restauraation aikana hänestä tuli Ranskan pääri, mutta hän vastusti hallituksen taantumuksellisuutta ja pysyi oppositiossa. Vuonna 1808 hänet valittiin Ranskan akatemian jäseneksi Cabanisin tilalle. 

Tracy herätti aluksi huomiota muistelmillaan, jotka muodostivat ensimmäisen luonnoksen hänen kattavasta ideologiaa käsittelevästä teoksestaan. Destutt de Tracy keksi sanan *idéologie* (suomeksi "ideologia") vuonna 1796 nimeksi omalle "ideatieteelleen". Hänen pääteoksensa ovat *Elements d'ideologie* (1817–1818), jossa hän esitti aikaisempien monografioidensa täydellisen selostuksen, ja joka on yritys soveltaa puhtaasti tieteellistä lähestymistapaa henkisen toiminnan selittämiseen, *Commentaire sur l'esprit des lois de Montesquieu* (1806) js *Essai sur le genie et les ouvrages de Montesquieu* (1808). Tracyn tekstejä käänsin englanniksi hänen ihailijansa Thomas Jefferson. Auteuilin "ideologien" seuraan kuuluivat Cabanisin ja Tracyn lisäksi Constantin François de Chassebœuf ja Dominique Joseph Garat. Tracy oli täysin samaa mieltä Cabanisin materialististen näkemysten kanssa, joskin jälkimmäisen huomio kiinnittyi enemmän fysiologiseen, Tracyn taas ihmisen psykologiseen tai "ideologiseen" puoleen. Tracy korosti inhimillisten aistimusten merkitystä tiedon muodostumisessa ja aistimusten fysiologista luonnetta. Hänen mukaansa ihmisen ajattelu ei ole muuta kuin hermoston toimintaa. Ihmisen käyttäytymisen neljä aluetta - havaitseminen, muisti, arvostelukyky ja tahto - käyttävät kaikki erilaisia aistimusten yhdistelmiä. Tiedon todentaminen on täysin riippuvainen aisteista.

## Lähteet

## Aiheesta muualla
Aarni Soivio

**Aarni Juhani Soivio** (s. 14. tammikuuta 1997) on suomalainen muusikko, lauluntekijä, graafinen suunnittelija, vaatesuunnittelija ja valokuvaaja. 

Soivio on pop-yhtye KUUMAAN basisti. Hän on ollut kirjoittamassa useita Emma-palkitun yhtyeen kappaleita, muun muassa singlejä "Edelleen sua" ja "Ylivoimainen". ”*Ylivoimaisen*” yhtye esitti vuoden 2023 Uuden musiikin kilpailussa ja sijoittui kisassa lopulta viidenneksi. Kappaletta on striimattu Spotifyssa yli 30 miljoonaa kertaa, ja se nousi toukokuussa 2023 Suomen virallisen radiolistan kärkeen.

Soivio vastaa Kuumaan visuaalisesta ilmeestä. Hän on suunnitellut muun muassa yhtyeen logot, levynkannet ja oheistuotteet. 

Soivio on myös suunnitellut oheistuotteita muille artisteille, kuten yhtyeelle Emma & Matilda. Soivio loi heille ”hahmot”- nimisen painotuote sarjan. 

## Lähteet
Christian Christiansen

**Jens Carl Christian Marinus Christiansen** (14. syyskuuta 1895 Hjortshøj – 6. helmikuuta 1963) oli tanskalainen sosiaalidemokraattinen poliitikko. Hän istui kansankäräjillä vuosina 1932 ja 1935–1963 sekä toimi Tanskan kalastusministerinä 1947–1950 ja 1953–1957. Hän oli myös Tanskan sosiaalidemokraattisten nuorten ensimmäinen puheenjohtaja 1920–1927.
## Lähteet

## Aiheesta muualla
* ''Christian Christiansen'' Tanskan kansankäräjien verkkosivuilla
Jussi Kannaste

**Jussi Kannaste** (s. 1976 Juva) on suomalainen jazzmusiikin saksofonisti ja säveltäjä.

Kannaste aloitti saksofoninsoiton käydessään koulua Juvalla. Hän jatkoi sitä Savonlinnan taidelukiota käydessään, opiskeli sitten parin lukuvuoden ajan Pop & Jazz Konservatoriossa ja aloitti vuonna 1998 opintonsa Sibelius-Akatemian jazzosastolla. Kannaste sai vuonna 2001 Suomen Saksofoniseura ry:n Josef Kaartinen -palkinnon. Syksyllä 2001 hän lähti opiskelijavaihtoon Pariisin konservatorioon. Hänen opettajiaan olivat Jari Perkiömäki, Kari "Sonny" Heinilä, Manuel Dunkel, Jukkis Uotila, Jukka Perko, Lee Konitz, Juhani Aaltonen ja monet mestarikurssien pitäjät. Kannaste valmistui Sibelius-Akatemiasta maisterin arvolla vuonna 2005.

Vuonna 2004 Kannaste ja hänen tapaansa kokoonpanossa tenorisaksofonia soittanut Olli Ojajärvi perustivat rumpali Jussi Lehtosen ja basisti Ville Huolmanin kanssa Kannaste-Ojajärvi Quartetin (K/O/Q). Kvartetti esitti pitkälti Kannasteen omia sävellyksiä. Se esiintyi myös Belgiassa sekä Ranskassa, ja vuonna 2005 ilmestyi sen Terravox-levy-yhtiön kautta julkaistu debyyttialbumi *First Draft*, josta tuli Jazz Emma -ehdokkuus. Vuonna 2005 Kannasteelle myönnettiin Sony Finlandin ja Suomen Jazzliiton Sony Jazzpalkinto. Lisäksi hänen saamiinsa palkintoihin kuuluivat Jukka Perko -saksofonikilpailun jaettu toinen palkinto (Huittinen, 2001) ja ensimmäinen palkinto (Huittinen, 2004).

Vuonna 2005 Kannaste oli perustamassa Kannaste-Viinikainen-Riippa-trioa (KVR-trio) uutena yhtyeenä Jazzliiton kiertuetta varten. Yhtyeen esikuvana oli Joe Lovanon, Paul Motianin ja Bill Frisellin maineikas trio. Sen ensimmäinen albumi julkaistiin Jaskaa-levymerkillä tammikuussa 2013. Tämä trio on muodostunut keskeisimmäksi Kannasteen omista kokoonpanoista. Hänen hankkeidensa joukossa on ollut myös vuonna 2002 ruotsalaisen kitaristi Hans Oldingin kanssa perustettu Kannaste-Olding 4 -kokoonpano. Kannaste on soittanut omien yhtyeidensä ohella monissa muissa suomalaisisa jazzkokoonpanoissa, joihin ovat kuuluneet Jaska Lukkarinen Trio, Antti Lötjönen Quartet East, Espoo Big Band ja Ricky-Tick Big Band. Merkittävistä suomalaisista ja ulkomaalaisista jazzmuusikoista Kannasteen yhteistyökumppaneihin ovat kuuluneet Dave Liebman, Jason Moran, Billy Hart, John Scofield, Olli Ahvenlahti, Juhani Aaltonen ja Heikki Sarmanto.

Vuonna 2007 Kannaste aloitti työskentelyn Sibelius-Akatemian opettajana. Vuonna 2009 hänestä tuli siellä jazzmusiikin aineryhmän johtaja.

## Lähteet
Nekorin emiraatti

**Nekorin emiraatti** oli 700-luvun Marokossa sijainnut Nekorin kaupungin ympäristöön sijoittuva beduiinien valtakeskus. Sen hallitsijasukuna kerrotaan olleen salihidit. Perimätiedon mukaan Idris oli perustanut kaupungin vuonna 761. Vuonna 859 viikingit hyökkäsivät Nekoriin.
## Lähteet
Aleksander Mitt

**Aleksander Mitt** (8. helmikuuta 1903 Tartto – 18. huhtikuuta 1942 Kirov) oli virolainen pikaluistelija.

Mitt valmistui vuonna 1929 poliisikoulusta. Sen jälkeen hän opiskeli vielä oikeustiedettä Tarton yliopistossa. 

Mitt tuli kansainvälisesti tunnetuksi 1930-luvulla pikaluistelijana. Hän voitti peräti 11 kertaa maansa mestaruuden yhteispisteissä vuosien 1922-1941. Hän edusti Viroa yleisluistelun MM-kisoissa vuonna 1931 sijoittuen yhteispisteissä sijalle 20. Vuoden 1934 MM-kisoissa Mittin sijoitus oli hieman parempi eli 11.

Mitt oli luistellut jo vuoden 1928 St. Moritzin olympialaisissa saavuttaen sijat 22. 500 metrillä, 20. 1 500 metrillä ja 21. 5 000 metrillä. Vuoden 1936 Garmisch-Partenkirchenin olympiakisoissa hän luisteli kaikki matkat saavuttaen sijat jaettu 22. 500 metrillä, 22. 1 500 metrillä, jaettu 22. 5 000 metrillä. Mitt keskeytti 10 000 metrin luistelun. 

## Henkilökohtaiset ennätykset

* 500 metriä: 45,5
* 1&nbsp;000 metriä: 1.19,3 (1937)
* 1&nbsp;500 metriä: 2.27,2 (1934)
* 5&nbsp;000 metriä: 8.54,4 (1934)
* 10&nbsp;000 metriä: 18.15,4 (1934)

## Urheilu-uran jälkeinen aika
Neuvostoliiton miehitettyä Baltian maat ml. Viron kesällä 1940 Tarton poliisissa työskennellyt Aleksander Mitt vangittiin NKVD:n toimesta. Mitt kuljetettiin Kirovin vankileirille, jossa hänet ammuttiin 18. huhtikuuta 1942.

### Viitteet
Johan Strøm

**Johan Niels Alexander Strøm** (21. joulukuuta 1898 Aalborg – 11. joulukuuta 1958) oli tanskalainen sosiaalidemokraattinen poliitikko. Hän istui kansankäräjillä vuosina 1932–1958 ja toimi Tanskan sosiaaliministerinä 1947–1950 sekä 1953–1957. Hän oli myös työministeri yhden vuorokauden ajan 1953.
## Lähteet

## Aiheesta muualla
* ''Johan Strøm'' Tanskan kansankäräjien verkkosivuilla
Suomen Klarinettiseura

**Suomen Klarinettiseura ry** on suomalainen soitinyhdistys, jonka perustamiskokous pidettiin Helsingissä 28. syyskuuta 1980. Perustajajäseniä oli kymmenen. Yhdistyksen tarkoituksina ovat muun muassa klarinetinsoiton perinteiden vaaliminen, suomalaisten klarinetinsoittajien yhdyssiteenä toimiminen, klarinetistien kansainvälisen verkostoitumisen tukeminen, klarinettia koskevan tutkimuksen edistäminen ja klarinetin tunnetuksi tekeminen sen erinäisissä käyttöyhteyksissä.

Suomen Klarinettiseura on muun toimintansa ohella julkaissut levytyksiä. Sillä on oma klarinettikuoronsa, Suomalainen klarinettiyhtye (Finnish Clarinet Ensemble). Suomen Klarinettiseuran pitkäaikaisena puheenjohtajana toimi Kullervo Kojo, joka kutsuttiin järjestön kunniajäseneksi vuonna 2000. Kojo kuului myös alkuperäisiin perustajajäseniin. Suomen Klarinettiseuran lokakuussa 2022 alkaneella 42. toimintakaudella puheenjohtajaksi tuli Mikko Raasakka.

## Lähteet
Manaranopalmut

**Manaranopalmut** (*Beccariophoenix*) on palmukasvien heimoon kuuluva kasvisuku. Manaranopalmujen luonnollista esiintymisaluetta on Madagaskarin saari, ja palmusuku on evolutiivisesti läheistä sukua kookospalmulle. Suvun tieteellinen nimi *Beccariophoenix* perustuu kasvitieteilijä Odoardo Beccarin nimeen ja palmua tarkoittavaan sanaan *phoenix*.

## Koko ja ulkonäkö
Manaranopalmujen lehdet ovat sulkasuonisia ja kahdesta viiteen metriä pitkiä. Englanninkielinen nimitys "windowpane" (suom. "ikkunaruutu") juontuu nuorista lehdistä, joiden lehdykät eivät ole vielä täysin eronneet toisistaan, luoden täten ikkunamaiset raot lehdykköjen väleihin. 

Palmu kestää melko hyvin kylmää, minkä takia manaranopalmut ovat hyvä korvike kookospalmuille kylmemmissä ilmastoissa.

## Lähteet
William Suvanne

**William Suvanne** (s. 1979) on suomalainen jazzmusiikin saksofonisti, multi-instrumentalisti, säveltäjä, tuottaja ja musiikkipedagogi.

Suvanne sai Nokia Young Talent -palkinnon ja vuonna 2007 Suomen Saksofoniseuran myöntämän Josef Kaartinen -palkinnon. Vuonna 2007 hän julkaisi ensimmäisenä albuminaan *Indian Curryn*, jota seurasi vuonna 2010 *President*. Tammikuussa 2014 ilmestyi uusi sooloalbumi *The Tenor*. Suvanne on työskennellyt solistisena muusikkona sekä Suomessa että kansainvälisesti. Hän on esiintynyt lukuisissa maissa neljässä eri maanosassa. Hän on soittanut pääasiallisesti altto- ja tenorisaksofonia, mutta on esiintynyt myös muiden saksofonien, huilun, klarinetin, käsihuilun ja sopraanokrumhornin soittajana. Suvanne on soittanut myös muiden artistien levyillä ja konserteissa sekä teattereissa. Hän on esiintynyt muun muassa UMO Helsinki Jazz Orchestran solistina, soittanut Aili Ikosen sekä Pepe Willbergin yhtyeissä ja pitänyt duokonsertteja urkuri Johannes Vesterisen kanssa. Syksyllä 2018 julkaistiin GroovyRecords-yhtiön kautta Suvanteen vuonna 2017 perustaman uuden William Suvanne Chess'n Jazz -yhtyeen ensimmäinen albumi, *Chess'n Jazz*. Samassa yhteydessä pidettiin mittava Suomen-kiertue, joka järjestettiin yhteistyössä Suomen Jazzliiton ja Suomen Shakkiliiton kanssa. Suvanteen kanssa yhtyeen muodostivat Mikael Jakobsson, Mikko Arlin, Varre Vartiainen ja Tuure Koski. Vuonna 2023 aktiivisia yhtyeitä ovat muun muassa Aili Ikonen, Funky Finns ja Tuomas Wäinölä.
 	
Suvanne on opettanut soittamista Pakilan musiikkiopistossa. Suvanne on myös livemusiikkiklubi Lobby Myyrmäen taiteellinen johtaja.

## Lähteet
Marko Kontio

**Marko Kontio** (s. 27. helmikuuta 1975) on suomalainen pesäpalloilija. Kontio edusti urallaan Superpesiksessä kasvattajaseuraansa Muhoksen Pallo-Salamia, Siilinjärven Pesistä, Ulvilan Pesä-Veikkoja ja Oulun Lippoa. Kontio saavutti Oulun Lipossa pelatessaan yhden SM-pronssin kaudella 2000. Kontio myös pelasi Itä-Länsi-ottelun vuonna 2000 Hän pelasi ulkokentällä kolmospolttajana. Kontio pelasi Superpesiksen 167 runkosarjan ottelua. Näissä otteluissa hän löi viisi kunnaria ja 17 tavallista juoksua, toi 149 juoksua ja keräsi 789 kärkilyöntipistettä. Kontio pelasi 16 Superpesiksen ylemmän loppusarjan ottelua. Näissä otteluissa hän löi kaksi kunnaria ja kolme tavallista juoksua, toi seitsemän juoksua ja keräsi 56 kärkilyöntipistettä. Kontio pelasi 24 Superpesiksen alemman loppusarjan ottelua. Näissä otteluissa hän löi yhden kunnarin ja neljä tavallista juoksua, toi 24 juoksua ja keräsi 117 kärkilyöntipistettä.

## Lähteet
Kanslerinpalmut

**Kanslerinpalmut** (*Bismarckia*) on palmukasvien heimoon kuuluva kasvisuku. Suku on monotyyppinen, ja sen ainoa edustaja on kanslerinpalmu (*Bismarckia nobilis*). Kanslerinpalmut on nimetty Saksan keisarikunnan ensimmäisen valtakunnankanslerin Otto von Bismarckin mukaan.

## Lähteet
Dolynska

**Dolynska** () on kaupunki Ukrainan Kirovohradin alueen Kropyvnytskyin piirin eteläosassa. Kaupunki sijaitsee 75 kilometriä alue- ja piirikeskus Kropyvnytskyistä kaakkoon. Dolynska on rautateiden risteysasemapaikkakunta.

Ukrainan tilastokeskus arvioi kaupungin väkiluvuksi 18&nbsp;639 asukasta vuoden 2021 alussa. Vuonna 2001 asukkaita oli 18&nbsp;768, ja he olivat enimmäkseen etniseltä taustaltaan ukrainalaisia.

Dolynska on Ukrainan vuonna 2020 tehdyn aluehallintouudistuksen jälkeen kuulunut Kropyvnytskyin piiriin; tätä ennen se oli vuodesta 1923 lähtien piirin hallintokeskus.

Vuodesta 1957 lähtien Dolynska on ollut kaupunki.


Dolynska Water Tower of Railway Station 01 (YDS 0204).jpg|Dolynskan rautatieaseman vesitorni.


## Lähteet

## Aiheesta muualla
Kanslerinpalmu

**Kanslerinpalmu** (*Bismarckia nobilis*) on palmukasvien heimoon kuuluva kasvilaji ja sukunsa (*Bismarckia*) ainoa edustaja. Kanslerinpalmun alkuperäistä levinneisyysaluetta on Madagaskarin saari. 

## Koko ja ulkonäkö
Kanslerinpalmu kasvaa 12–21-metriseksi, ja sen lehdet ovat viuhkamaiset ja halkaisijaltaan noin 120 cm. Kanslerinpalmu kestää hetkittäisiä pakkasia (-4°C).

## Lähteet

## Aiheesta muualla
* Kassu – Kasvien suomenkieliset nimet: Kanslerinpalmu (''Bismarckia nobilis'')
* iNaturalist: ''Bismarckia nobilis''
* UniProt: Taxonomy – ''Bismarckia nobilis''
Väinö Hakkarainen

**Väinö Viljam Hakkarainen** (2. toukokuuta 1932 Kymi – 17. huhtikuuta 2009 Jyväskylä) oli suomalainen vapaapainija. Hän edusti Suomea Melbournen olympialaisissa 1956 mutta ei menestynyt. Hän edusti Suomessa Suolahden Urhoa ja Popinniemen Ponnistusta. Hän voitti Suomen-mestaruuden alle 67-kiloisten sarjassa vuosina 1952 ja 1953. Hän voitti useita TUL:n mestaruuksia, ja myös hänen veljensä Onni Hakkarainen voitti painissa TUL:n mestaruuksia.

## Lähteet
Manaranopalmu

**Manaranopalmu** (*Beccariophoenix madagascariensis*) on manaranopalmujen sukuun kuuluva palmulaji. Lajin alkuperäistä esiintymisaluetta on Madagaskarin saari, mihin myös lajiepiteetti *madagascariensis* viittaa.

Manaranopalmun uskottiin aikoinaan kuolleen sukupuuttoon, kunnes kasvitieteilijä John Dransfield löysi sen uudelleen vuonna 1986.

## Ulkonäkö ja koko
Manaranopalmu on luonnossa 12 metrin korkeuden saavuttava palmu, jonka varressa on ruskeita kuituja. Lähes ruodittomat, suoraan rungon yläosasta erkanevat lehdet ovat noin suuria, noin 4,5 metrin mittaisia, ja lehdykkäisiä. Lehdykät voivat olla jopa 90 senttimetrin mittaisia; nuorilla kasveilla ne ovat jäykkiä, mutta muuttuvat vanhemmiten roikkuviksi.

Manaranopalmun kukinto ilmestyy lehtien sekaan, ja sillä on 120 senttimetriä pitkä kukintovarsi. Kukintojen kypsyessä kuitumainen tukilehti aukeaa ja putoaa paljastaen kasvin kermankeltaiset kukat. Manaranopalmu on yksikotinen, ja hede- ja emikukat kasvavat tyypillisesti kolmen ryhmissä. Noin 2,5 senttimetrin mittaiset yksisiemeniset hedelmät ovat violetinruskeita, teräväkärkisiä.

## Levinneisyys ja elinympäristö
Manaranopalmu kasvaa kotoperäisenä Madagaskarissa, missä sen elinympäristöä ovat Tolagnaron ja Mantadian väliset sademetsät saaren itäosassa, 1–1&nbsp;200 metrin korkeudella merenpinnasta. Kasvi suosii hiekkapitoista maaperää. Levinneisyysalue on pahasti pirstoutunut, ja kaikkiaan lajista tunnetaan kolme erillistä populaatiota, joissa on yhteensä arviolta 900 täysikasvuista yksilöä.

## Käyttö
Manaranopalmun lehdistä valmistetaan hattuja ja palmun ydintä käytetään ravintona. Lisäksi lajia kasvatetaan koristekasvina.

## Lähteet

## Aiheesta muualla
* Global Biodiversity Information Facility (GBIF): ''Beccariophoenix madagascariensis'' 
* iNaturalist: ''Beccariophoenix madagascariensis''
* ITIS: ''Beccariophoenix madagascariensis'' 
* UniProt: Taxonomy - ''Beccariophoenix madagascariensis''
Olli Ojajärvi

**Olli Ojajärvi** (s. 1971) on suomalainen jazzmusiikin saksofonisti ja säveltäjä.

Ojajärvi aloitti saksofonistin uransa jo varhaisina teini-iän vuosinaan nuorisolle suunnatuissa big bandeissa soittamalla. Hän opiskeli Pop & Jazz Konservatoriossa sekä Sibelius-lukiossa ja vuodesta 1991 alkaen Sibelius-Akatemian jazzosastolla. Jo tuossa vaiheessa Ojajärvi oli aktiivinen toimija Helsingin musiikkielämässä; hän esimerkiksi osallistui Don Huonojen ja Samuli Edelmannin keikkoihin ja levytyskokoonpanoihin. 1990-luvun loppupuolella Ojajärvi soitti rumpali Mikko Hassisen kanssa Argus-kokoonpanossa ja esiintyi UMO Helsinki Jazz Orchestran nuorten solistien konsertissa (1997). Vuonna 2000 hän pääsi jakamaan UMO Helsinki Jazz Orchestran toisen tenorisaksofonistin paikan Manuel Dunkelin kanssa. 1990–2000-lukujen vaihteessa Ojajärvi myös perusti So So -kokoonpanon, joka alkoi ammentaa vaikutteitaan vaihtelevista aineksista ja myöhemmin kuvasi edustamaansa tyylilajia nimellä "drum'n'organ". Vuonna 2003 Ojajärvelle myönnettiin Suomen Saksofoniseuran Josef Kaartinen -palkinto.

Ojajärvi ja hänen tapaansa kokoonpanossa tenorisaksofonia soittanut Jussi Kannaste perustivat vuonna 2004 rumpali Jussi Lehtosen ja basisti Ville Huolmanin kanssa Kannaste-Ojajärvi Quartetin (K/O/Q). Kvartetti teki Suomen Jazzliiton kiertueen joulukuussa 2004 ja julkaisi debyyttialbuminsa *First Draft* Terravox-levymerkillä vuonna 2005. Ojajärven oma Olli Ojajärvi Trio julkaisi levytyksen *Out of Mind* Ricky-Tick Recordsilla vuonna 2009.

Ojajärvi on tehnyt saksofoninsoiton opettajan töitä Pop & Jazz Konservatoriossa ja Sibelius-Akatemiassa.

## Lähteet
Polonne

**Polonne** () on historiallinen kaupunki Ukrainan Hmelnytskyin alueen koilliososassa Šepetivkan piirissä. Polonne sijaitsee Dneprin vesistöön kuuluvan H’omorajoen varrella, linnuntietä 33 kilometriä piirikeskus Šepetivkan keskustasta itään ja 77 kilometriä aluekeskus Hmelnytskyistä pohjoiskoilliseen. Kaupungissa on Ukrainan rautateiden päärataverkoston varrella sijaitseva rautatieasema. 

Ukrainan tilastokeskus arvioi kaupungin väkiluvuksi 20&nbsp;471 asukasta vuoden 2021 alussa. 

Polonne mainitaan ensimmäisen kerran kirjallisissa lähteissä vuonna 996. 

Kaupunki on Ukrainan vuonna 2020 tehdyn aluehallintouudistuksen jälkeen kuulunut Šepetivkan piiriin; tätä ennen se oli vuodesta 1923 piirikeskus.


St-Anna-Church-aerial-2.jpg|Pyhän Annan kirkko (vuodelta 1607).
Pokrovchurch.jpg|Pokrovan kirkko (1910).


## Lähteet

## Aiheesta muualla
Marat Ahmetov

**Marat Gakifovitš Ahmetov** (, ; s. 1. heinäkuuta 1937, Kazan, Neuvostoliitto) on tataaritaustainen venäläinen viulisti ja opettaja, Tatarstanin tasavallan kunniataiteilija (1976) ja Kazanin konservatorion viuluosaston professori (1993). Ahmetov vieraili Suomen tataariyhteisön keskuudessa 1960-luvulla ja matkansa aikana tapasi presidentti Urho Kekkosen.   

## Ura
Vuonna 1956 Ahmetov valmistui Kazanin musiikkikoulusta, vuonna 1961 Kazanin valtion konservatoriosta, vuonna 1964 Tšaikovski-konservatoriosta Moskovassa, professori D. M. Tsyganovin luokalta. Valmistuttuaan ensimmäiseltä kurssiltaan toukokuussa vuonna 1957 Ahmetov osallistui Moskovassa pidettyyn konserttiin nimeltään "tataarien taiteen ja kirjallisuuden vuosikymmen", jonka kapellimestarina toimi Kirill Klementievitš Tihonov. Vuonna 1960 Ahmetov palkittiin venäläisessä viulukilpailussa, jonka tuomaristossa oli muun muassa viulisti-orkesterinjohtaja David Oistrah.

Ahmetov on ollut aktiivinen musiikkitoiminnassa aina opiskeluajoistaan. Hän on monesti esiintynyt useiden Venäjän sinfoniaorkestereiden ja kapellimestareiden kanssa. Esiintymisiin kuuluu muun muassa Béla Bartókin viulukonsertto 1, Rafael Bilalovin Capriccio-konsertto filharmonisen tataarisinfoniaorkesterin kanssa Natan Rahlinin johdolla, Maurice Ravelin *Espanjalainen rapsodia* unkarilaisen kapellimestari Miloš Erdein kanssa. 

Ahmetov on konsertoinut ulkomailla, myös Suomessa. Hänet kutsui Suomeen paikallinen kulttuurityöntekijä Ymär Daher perustamansa kulttuuriyhdistyksen kautta vuonna 1968. Vierasseurueeseen kuuluivat muusikot Röstəm Yaxin, İlham Şakirov, Venera Şäripova, Ayrat Arslanov ja Mars Makarov. He esiintyivät Tampereella ja Helsingissä ja tapasivat vierailunsa aikana Daherin kanssa presidentti Urho Kekkosen. Tapaamisen taltioi suomentataari -valokuvaaja Räshid Nasretdin. 

Ahmetov on vuodesta 1964 toiminut viulunsoiton opettajana Kazanin konservatoriossa ja vuodesta 1993 professorina.

## Yksityiselämä
Marat Ahmetovin vaimo on venäläinen musiikkitieteilijä-opettaja Larisa Vladimirovna Bražnik, jonka "tieteelliset ja pedagogiset intressit keskittyvät Keski-Volgan ja Uralin turkkilaisten ja suomalais-ugrilaisten kansojen ammattimaiseen- ja perinteiseen musiikkiin".

## Lähteet
Toni Juurakko

**Toni Juurakko** (s. 2. heinäkuuta 1971 Alavus) on suomalainen koulunjohtaja, kaupunginvaltuutettu Alavudella ja pesäpalloilija. Juurakko edusti urallaan Superpesiksessä Alajärven Ankkureita, Jyväskylän Kiriä, Koskenkorvan Urheilijoita, Vimpelin Vetoa ja Kouvolan Pallonlyöjiä. Hänen kasvattajaseuransa on Alavuden Nuorisoseuran Urheilijat. Juurakko saavutti kaksi SM-pronssia kaudella 1999 ja kaudella 2003. Juurakko pelasi yhden Itä–Länsi-ottelun vuonna 1999. Hän pelasi kotiuttajajokerina. Juurakko pelasi 267 Superpesiksen runkosarjan ottelua. Näissä otteluissa hän löi neljä kunnaria ja 415 tavallista juoksua, toi 24 juoksua ja keräsi 643 kärkilyöntipistettä. Juurakko pelasi 28 Superpesiksen ylemmän loppusarjan ottelua. Näissä otteluissa hän löi 40 tavallista juoksua, toi yhden juoksun ja keräsi 77 kärkilyöntipistettä. Juurakko pelasi 14 Superpesiksen alemman loppusarjan ottelua. Näissä otteluissa hän löi yhden kunnarin ja 22 tavallista juoksua, toi kaksi juoksua ja keräsi 24 kärkilyöntipistettä.

## Lähteet
Östersunds-Posten

**Östersunds-Posten** (lyh. **ÖP**) on ruotsalainen vuonna 1877 perustettu sanomalehti, jonka kotikunta on Östersund. Se ilmestyy paperisena kuudesti viikossa, on poliittiselta linjaltaan keskustalainen ja kuuluu Bonnier-konserniin. Lehti on vuodesta 2004 ollut tabloid-kokoinen.
## Lähteet

## Aiheesta muualla
* Lehden verkkosivut
Brasilianbutiapalmu

**Brasilianbutiapalmu** (*Butia bonnetii*) on butiapalmujen (*Butia*) sukuun kuvattu palmulaji. Se voidaan yhdistää samaksi lajiksi sinibutiapalmun (*Butia capitata*) kanssa, joka esiintyy Brasiliassa.

## Lähteet
Ville Ikonen

**Ville Ikonen** (s. 30. toukokuuta 1985 Ilomantsi) on suomalainen entinen pesäpalloilija.

Ikonen edusti koko uransa Superpesiksessä Joensuun Mailaa. Hänen kasvattajaseuransa on Nurmeksen Sepot. Ikonen saavutti urallaan Superpesiksessä kolme SM-pronssia kaudella 2013, kaudella 2014 ja kaudella 2015. Hän pelasi ulkokentällä kakkoskopparina. Ikonen pelasi 126 Superpesiksen runkosarjan ottelua. Näissä otteluissa hän löi neljä tavallista juoksua, toi 17 juoksua ja keräsi 136 kärkilyöntipistettä. Ikonen pelasi 40 Superpesiksen ylemmän loppusarjan ottelua. Näissä otteluissa hän löi kolme tavallista juoksua, toi viisi juoksua ja keräsi 40 kärkilyöntipistettä. Ikonen pelasi viisi Superpesiksen alemman loppusarjan ottelua. Näissä otteluissa hän löi yhden tavallisen juoksun ja keräsi seitsemän kärkilyöntipistettä.

## Lähteet
Holy Fvck

**HOLY FVCK** on yhdysvaltalaisen laulajan Demi Lovaton kahdeksas studioalbumi, joka julkaistiin Island Recordsin kautta 19. elokuuta 2022.

## Kappaleet

## Lähteet
Patina (ainejärjestö)

**Tampereen yliopiston historian opiskelijat – Patina ry** on Tampereen yliopiston Yhteiskuntatieteiden tiedekunnan alainen historianopiskelijoiden ainejärjestö eli etujärjestö. Järjestö toimii Tampereen yliopiston historianopiskelijoiden edunvalvojana ja järjestää jäsenilleen opiskelijatapahtumia. Patina on osa Tampereen yliopiston yhteiskuntatieteiden tiedekunnan kattoainejärjestöä YTY Ry:tä sekä Historian Opiskelijain Liitto ry:tä eli HOL:ia.

## Historia
Patina ry on perustettu vuonna 1963.

## Kulttuuri
Patinan jäseniä kutsutaan "patinisteiksi". Patinan haalarit ovat viininpunaiset, ja Patinalla on useita omia haalarimerkkejä.

Patina järjestää moninaisia tapahtumia kuten sitsejä, kahvitunteja ainejärjestötilassa ja beer pong -turnauksia. Patinan perinteikkäisiin tapahtumiin lukeutuu mm. maanantaivirvoke Telakassa, Tommyt, pikkujoulut ja erilaiset sitsit. Patinalla on oma sitsilaulukirjansa sitsejä varten, ja Patinan sitsien toinen konferenssi on yleensä poliittissävytteinen.

## Lähteet

## Aiheesta muualla
* Patina ry:n kotisivut
Kaisa Vilhuinen -palkinto

**Kaisa Vilhuinen -palkinto** on Ruotsinsuomalaisten kirjoittajien yhdistyksen (RSKY) jakama kirjallisuuspalkinto ruotsinsuomalaiselle kirjailijalle. Palkinto on nimetty Ruotsin suomalaismetsissä runoja laulaneen, värmlanninsavolaista murretta hallinneen Kaisa Vilhuisen (1855–1941) mukaan. Se voidaan myöntää romaanille, runoteokselle, novellikokoelmalle tai runoantologialle, joka on julkaistu kahden edellisen vuoden aikana. Palkittavan teoksen julkaisumaalla ei ole merkitystä. Kirjailija voi myös saada palkinnon koko tuotannostaan.

Kaisa Vilhuinen -palkinto jaetaan Ruotsissa asuvalle ruotsinsuomalaiselle kirjailijalle, joka kirjoittaa suomeksi. Palkinnon suuruus on 10&nbsp;000 kruunua.

Kahden vuoden välein jaettavaa Kaisa Vilhuinen -palkintoa on jaettu vuodesta 2005 lähtien. Palkinto oli aiemmin suunniteltu myönnettäväksi myös ruotsinsuomalaisen kirjailijan ruotsinkieliselle teokselle, ja siksi vuonna 2007 palkintoehdokkaana oli ruotsiksi kirjoittava Susanna Alakoski, mutta sittemmin palkintoehdokkaina on ollut suomeksi kirjoittavia kirjailijoita.

Vuoden 2021 Kaisa Vilhuinen -palkinto järjestettiin yhteistyössä Eskilstunan kunnan kanssa. Kilpailua tuki myös Suomalaisen Kirjallisuuden Seura.

Vuonna 2025 Kaisa Vilhuinen -palkinto myönnettiin Marja Mdzimballe runoteoksesta *Eilen rakkaani* (2024).

## Palkinnon saajat
Kaisa Vilhuinen -palkinnon ovat saaneet seuraavat ruotsinsuomalaiset kirjailijat: 
* 2005: Asko Sahlberg, *Tammilehto* 
* 2007: Heikki Kotka, *Ajolautta*, 
* 2009: Asko Sahlberg, *Siunaus*
* 2011: Paula Vartiainen,*Taftihame*,
* 2013: Tiina Laitila Kälvemark, *Kadonnut ranta*
* 2015: Arja Meski *Exsistentia hiberna* ja Raija Nyberg, *Ei kotia missään*
* 2017: Leo Ylitalo, *Sururisti*
* 2019: Helena Kallio-Koski, *Kristallit rukiin muruset*
* 2021: Maarit Turtiainen, *Marttinansaari*.
* 2023: Leenamaija Forsberg-Johannesson, *Tähdenlehto*.
* 2025: Marja Mdzimba, *Eilen rakkaani*.

## Lähteet
Szilágyi

**Szilágyi**‎ (*de Horogszeg,* unk. *horogszegi Szilágyi*) oli keskiaikainen unkarilainen aatelissuku. Sen jäseniä olivat muun muassa:

* Mihály Szilágyi (n. 1400–1460), Besztercen kreivi, Macsón baani, kenraali, valtionhoitaja, kuningas Matias Corvinuksen eno.
* Erzsébet Szilágyi (n. 1410–1483), edellisen sisar, János Hunyadin puoliso, kuningas Matias Corvinuksen äiti.
* Orsolya Szilágyi, edellisen sisar, Transilvanian voivodi János Rozgonyin puoliso.
* Zsófia Szilágyi, edellisen sisar, Transilvanian varavoivodi János Geréb de Vingártin puoliso.
* Jusztina Szilágyi, Vlad III Draculan toinen puoliso.

## Viitteet
Toissijaisuustestaus

**Toissijaisuustestaus** on tarkastelu, jonka Euroopan unionin kansalliset parlamentit voivat tehdä lainsäädäntömenettelyn alussa. Kullakin kansallisella parlamentilla on mahdollisuus tutkia, ovatko lainsäädäntöehdotukset sellaiselta toimivalta-alueelta, joka ei ole unionin yksinomaista toimivaltaa, sopusoinnussa toissijaisuusperiaatteen kanssa.

Lissabonin sopimus, joka tuli voimaan 1.12.2009, vahvisti kansallisten parlamenttien vaikutusvaltaa unionin lainsäädäntömenettelyissä. Euroopan komission on toimitettava kaikki kuulemisasiakirjansa (vihreät kirjat, valkoiset kirjat ja tiedonannot) ja muut lainsäädäntöasiakirjat kansallisille parlamenteille.Tähän kuuluu sen velvollisuus toimittaa lainsäädäntöehdotuksensa samanaikaisesti, kun se toimittaa ne Euroopan parlamentille ja Euroopan unionin neuvostolle eli ministerineuvostolle. Vastaavasti Euroopan parlamentin on toimitettava lainsäädäntöehdotuksensa kansallisille parlamenteille. Ministerineuvosto taas vastaa jäsenvaltioiden ryhmän, Euroopan yhteisöjen tuomioistuimen, Euroopan keskuspankin ja Euroopan investointipankin lainsäädäntöehdotusten toimittamisesta kansallisille parlamenteille.

Kansallisilla parlamenteilla on kahdeksan viikkoa aikaa tarkastella lakiehdotusta. Tämän ajan kuluessa ne voivat antaa perustellun lausunnon. Niiden lausunnoissa käsitellään erityisesti sitä, onko lakiehdotus toissijaisuusperiaatteen mukainen. Yksittäisellä jäsenvaltion parlamentilla on kaksi ääntä. Jos kyseessä on kaksikamarinen parlamentti, niin jokaisella kamarilla (huoneella) on yksi ääni. Tavallisen lainsäätämisjärjestyksen mukaisessa yhteispäätösmenettelyssä Euroopan parlamentti ja neuvosto tarkastelevat lainsäädäntöehdotuksen yhteensopivuutta toissijaisuusperiaatteen kanssa. Jos jompikumpi toteaa, että lainsäädäntöehdotus ei ole periaatteen mukainen, sitä ei voida viedä eteenpäin.
## Katso myös
*Katutason byrokraatti
## Lähteet

## Aiheesta muualla
* 
* 
* 
* 
*
Tuula Ranta

**Tuula Ranta** (s. 1946 Tampere) on suomalainen kirjailija, äidinkielen ja kirjallisuuden lehtori sekä filosofian tohtori. Hän on tehnyt työuransa Kiteen lukion äidinkielen ja kirjallisuuden lehtorina.

Ranta aloitti dekkarikirjailijana syksyllä 2020 koulumaailmaan sijoittuvalla romaanillaan *Totuus on vaihtuva maisema*. Romaani avasi sarjan, jonka päähenkilö on kriminaalipsykologi Aira Karhu. Toinen osa *Jotka varjoissa kulkevat* ilmestyi syksyllä 2021. Sarjan toisessa osassa selvitetään konepajayritykseen liittyvää rikosvyyhtiä. Aira Karhu -sarjan kolmas osa *Helle hautoo Kalmansaarta* ilmestyy huhtikuussa 2023. Rannan kaksi ensimmäistä dekkaria sijoittuu fiktiiviselle Laaksala-nimiselle paikkakunnalle Keski-Pohjanmaalle. Kolmas dekkari sijoittuu puolestaan Kalla-nimiselle saarelle Laaksalan edustalle.
Dekkarit ovat ilmestyneet Myllylahti-kustantamon Murhamylly-sarjassa.

Rannan teoksissa rikoksia selvittävät rikoskomisario Tapani Mikkonen ja kuusikymppinen kriminaalipsykologi Aira Karhu. Hänen dekkareitaan on luonnehdittu psykologisiksi ihmissuhderomaaneiksi. Ranta aloitti kirjailijan uransa julkaisemalla rakkausromaaneja ja jatkokertomuksia Kolmiokirjan julkaisuissa.

Syksyllä 2023 Rannalta julkaistiin feel good -romaani *Niinhän meille kerrottiin: romaani elämästä ja rikoksesta*. Tampereelle sijoittuvassa romaanissa aiheena on romanssihuijaukset.

Ranta väitteli tammikuussa 2008 Joensuun yliopistossa tekstilingvistiikan alaan kuuluvalla väitöskirjallaan *Kirjoittamisprosessi teksteinä: tekstilingvistinen näkökulma abiturienttien tekstintuottamismenettelyihin*. Väitöskirjassaan hän tutki abiturienttien kirjoittamisprosesseja.

## Teokset

#### Aira Karhu -sarjan dekkarit
* *Totuus on vaihtuva maisema*, Myllylahti (2020) 
* *Jotka varjoissa kulkevat*, Myllylahti (2021) 
* *Helle hautoo Kalmansaarta*, Myllylahti (2023) 

#### Muut teokset

* *Niinhän meille kerrottiin: romaani elämästä ja rikoksesta*, Myllylahti (2023) 

#### Väitöskirja
* *Kirjoittamisprosessi teksteinä: tekstilingvistinen näkökulma abiturienttien tekstintuottamismenettelyihin* (2007). Humanistinen tiedekunta, Suomen kieli ja kulttuuritieteet, Joensuun yliopisto. 

## Lähteet
Alapitkän rautatieasema

**Alapitkän rautatieasema** () on rautatieliikennepaikka Alapitkän kylässä Lapinlahdella rataosalla . Se toimii junakohtauspaikkana.

Alapitkä avattiin 1. heinäkuuta 1902 rataosan valmistuessa. Asemarakennus valmistui samana vuonna, ja se rakennettiin Bruno Granholmin V luokan aseman piirustusten mukaan. Rakennusta laajennettiin vuonna 1920. Aseman ympärille kehittyi asutuskeskus. Henkilöliikenne lakkautettiin 3. kesäkuuta 1984.

## Lähteet

## Aiheesta muualla

*Vaunut.org: Kuvia Alapitkän rautatieasemasta
Jouko Tirronen

**Jouko Ilmari Tirronen** (2. kesäkuuta 1929 Joensuu – 1990 Espanja) oli suomalainen yritysjohtaja, joka sai kauppaneuvoksen arvonimen. 

Tirrosen vanhemmat olivat talonmies Otto Armas Tirronen ja baarinemäntä Aino Anna-Liisa Hietala ja puolisot vuodesta 1958 Aira Marjatta Salo ja vuodesta 1983 Eira Tanninen. Tirronen tuli ylioppilaaksi Joensuun lyseosta 1948 ja valmistui ekonomiksi Helsingin kauppakorkeakoulusta 1952. HTM-tilintarkastajan pätevyyden hän sai 1963. Tirronen oli SOK:n kassaosaston toimihenkilö 1952–1953 ja sisäinen tilintarkastaja 1953–1958 ja Joensuun Ympäristön Osuusmeijerin konttoripäällikkö 1958–1965, apulaisjohtaja 1965–1972 ja toimitusjohtaja 1972–1984. Joensuun kauppaoppilaitoksen kirjanpidon opettajana hän toimi 1965–1966.Tirrosella oli myös useita ammatillisia ja muita luottamustehtäviä. Hän oli sotilasarvoltaan reservin yliluutnantti. Kauppaneuvoksen arvonimen Tirronen sai 1981. Eläkkeelle 1984 jäätyään hän muutti Espanjaan, missä hän toimi myös hoitaen muiden siellä asuvien suomalaisten asioita.

## Lähteet
Matti Toivakka

**Matti Antero Toivakka** (23. tammikuuta 1930 Mikkeli – 27. kesäkuuta 2021 Mikkeli) oli suomalainen kauppias, yrittäjä ja yritysjohtaja, joka sai kauppaneuvoksen arvonimen.

Toivakan vanhemmat olivat toimitusjohtaja Aatu Toivakka ja Amanda Liukkonen ja puoliso vuodesta 1960 Irma Margareta Juutilainen. Toivakka tuli ylioppilaaksi Mikkelin lyseosta 1949 ja valmistui ekonomiksi Helsingin kauppakorkeakoulusta 1954. Hyväksytyn tilimiehen pätevyyden hän sai 1965. Toivakka tuli isänsä omistaman A. Toivakka Oy:n palvelukseen 1954 ja oli yhtiön kaupallinen johtaja 1957–1963, toimitusjohtaja 1963–1992 ja hallituksen puheenjohtaja vuodesta 1992. Mikkelin kauppaoppilaitoksen kirjanpidon vanhempana lehtorina hän toimi 1954–1957. Toivakka oli Mikkelin kaupunginvaltuuston jäsen 1961–1980 ja kaupunginhallituksen jäsen 1970–1972 ja hänellä oli myös useita muita luottamustehtäviä. Sotilasarvoltaan Toivakka oli reservin kapteeni (1975). Hän sai kauppaneuvoksen arvonimen 1981.  

## Lähteet
Per-Erik Örthén

**Per-Erik Karl Örthén** (20. tammikuuta 1920 Helsingin maalaiskunta – 13. syyskuuta 2006 Helsinki) oli suomalainen yritysjohtaja, joka sai kauppaneuvoksen arvonimen. 

Örthénin vanhemmat olivat maanviljelijä Karl Fridolf Örthén ja Edith Alexandra Eklund ja puolisot vuodesta 1946 Mary Margareta Biese ja vuodesta 1961 Berit Kumenius. Örthén tuli ylioppilaaksi Svenska normallyceumista 1939 ja valmistui farmaseutiksi Helsingin yliopistosta 1946 ja diplomiekonomiksi Svenska handelshögskolanista 1951. Hän oli Apoteket Wilhelmsin farmaseutti 1946–1948, harjoittelija Apotekarenas Drog Aurum Ab:ssa 1950 ja Lääketuonti Oy:n palveluksessa vuodesta 1950, toimien yhtiön johtajana vuodesta 1953, varatoimitusjohtajana 1955–1962 ja hallituksen jäsenenä 1955–1977. Oy Holger Bergenheim & Co Ab:n varatoimitusjohtaja Örthén oli 1951–1957 ja hallituksen jäsen 1953–1957 ja Hoechstin suomalaisen tytäryhtiön Oy Hoechst Fennica Ab:n varatoimitusjohtaja 1957–1961, toimitusjohtaja 1962–1982, hallituksen jäsen vuodesta 1957 ja hallituksen puheenjohtaja 1982–1990. Örthén oli myös Oy Leo Lundbeck Ab:n toimitusjohtaja 1951–1955 ja Oy Diaco Ab toimitusjohtaja ja hallituksen jäsen 1963–1985. Hänellä oli lisäksi luottamus- ja asiantuntijatehtäviä. Sotilasarvoltaan Örthén oli reservin yliluutnantti (1956). Hän sai kauppaneuvoksen arvonimen 1982.

## Lähteet
Härmäin vapaaseurakunta

**Härmäin vapaaseurakunta** on Kauhavan Ylihärmässä toimiva Suomen Vapaakirkon jäsenseurakunta. Seurakunnan vanhimmiston puheenjohtajana toimii Jorma Näsi.

## Katso myös
* Luettelo Suomen vapaaseurakunnista
* Vapaakirkollisuus Suomessa
* Suomen Vapaakirkko

## Lähteet

## Aiheesta muualla
* Härmäin vapaaseurakunnan sivusto
Caldwell Esselstyn

**Caldwell Blackman Esselstyn Jr.** (12. joulukuuta 1933 New York, Yhdysvallat) on yhdysvaltalainen lääketieteen tohtori, tietokirjailija ja Melbournen olympialaisissa 1956 kahdeksikoissa kultamitalille selviytynyt soutaja.

Esselstyn on kirjoittanut muun muassa kirjan *Prevent and Reverse Heart Disease* vuonna 2007 ja suosittelee kasvispohjaista, luonnollista ravintoa, mutta lisäksi hän on kehottanut välttämään soijapapua, pähkinää ja avokadoa. Hän on julkaissut paljon sydänsairauksien ehkäisyn ja hoidon alalta.

## Lähteet

## Aiheesta muualla
* websivu
Joona Sikiö

**Joona Sikiö** (s. 19. heinäkuuta 1997) on suomalainen pesäpalloilija. Sikiö edustaa Superpesiksessä pelaavaa kasvattajaseuraansa Imatran Pallo-Veikkoja. Hänen sopimuksensa Imatran Pallo-Veikkojen kanssa ulottuu kauden 2023 loppuun saakka. Hän pelaa etenijäjokerina ja on pelannut aiemmin urallaan lukkarina. Vuonna 2017 Sikiö valittiin Vuoden poikalukkariksi. Sikiö on pelannut 138 Superpesiksen runkosarjan ottelua. Näissä otteluissa hän on lyönyt yhden kunnaria ja 12 tavallista juoksua, tuonut 64 juoksua ja kerännyt 273 kärkilyöntipistettä. Sikiö on pelannut viisi Superpesiksen ylempien pudotuspelien ottelua. Näissä otteluissa hän on tuonut viisi juoksua ja kerännyt 19 kärkilyöntipistettä. Tilastot päivitetty kauden 2022 jälkeen.

## Lähteet
Shake (IShowSpeedin kappale)

**Shake** on yhdysvaltalaisen tubettajan, striimaajan ja räppärin IShowSpeedin vuonna 2021 julkaisema kappale ja single. Kappaleessa on näytteitä Ray Charlesin laulusta "Hit the Road Jack" ja The Fugeesin kappaleesta "Ready or Not".
Nassakotilot

**Nassakotilot** (Nassariidae) on kapeakielikotiloihin kuuluva nilviäisheimo. Heimon lajeja tavataan niin merivesistä kuin makeistakin vesistä.

## Taksonomia ja anatomia
Nassakotilot jaetaan seitsemään alaheimoon ja 25 sukuun. Heimon luokittelu ollut muutoksessa ja osittain epäselvä. Lajimääräksi on arvioitu noin 350&ndash;440. Nassakotilot ovat useimmiten pienehköjä ja jäävät alle 2 cm pitkiksi. Kuori on muodoltaan pitkänomainen ja kartiomainen suipentuen kärkeä kohden. Kuoressa on sarveisianeesta muodostunut sulkulevy. Heimon lajien jalka ja pää ovat kookkaat. Sifoni on hyvin pitkä.

## Levinneisyys ja elintavat
Nassakotiloita tavataan maailmanlaajuisesti lauhkeilta ja lämpimiltä alueilta. Ne ovat useimmiten matalien pehmeäpohjaisten vesien lajeja, ja syvimmillään niitä tavataan noin 1&nbsp;000 metrin syvyydestä. Heimon lajien ravintoa ovat raadot.

## Lähteet
Lars Andersen

**Lars Andersen** (s. 8. marraskuuta 1964) on tanskalainen taidemaalari ja jousiampuja. Hän väittää pitävänsä nopeuden maailmanennätystä, sillä hän pystyy ampumaan 10 nuolta 4,9 sekunnissa tai 3 nuolta 0,6 sekunnissa.

Andersen oli Otto Frellon yksityisoppilas ja valmistui kuvataidekoulusta. Hän kuvailee itseään tanskalaiseksi taidemaalariksi ja kirjailijaksi.

Hänen marraskuussa 2012 julkaisemansa video levisi verkossa. Toinen hänen videostaan, "A New Level of Archery", julkaistiin YouTube 23. tammikuuta 2015 ja se sai yli 23 miljoonaa katselukertaa yhdessä viikossa, jossa Andersen näyttää, miten ammutaan pitämällä useita nuolia vetokädessä ja ampumalla liikkeessä, hyppien, läheltä, kaukaa ja ylösalaisin roikkuen. Monet videon historiallisista ja tieteellisistä väitteistä on kuitenkin kiistetty tai kumottu, ja vain harvat ideat ovat saaneet kannatusta muiden jousiampujien ja internetin persoonallisuuksien keskuudessa. Huhtikuussa 2015 Lars vastasi häneen ja hänen tekniikkaansa kohdistuneisiin väitteisiin. Videolla Lars yrittää selventää väitteitään, joista osa oli samansuuntaisia joidenkin hänen alkuperäisen videonsa väitteitä vastaan esitettyjen argumenttien kanssa, lähinnä että tämä tyyli oli unohdettu tai hän keksi sen uudelleen, mutta osa niistä kumosi häntä vastaan esitetyn kritiikin, kuten tekstit, joihin hän viittaa videollaan, jotka eivät sisältäneet nopeusammunnan aihetta ja jousiampujan paradoksia.

Vuonna 2017 YouTubessa julkaistulla videolla Andersen osoitti kykynsä ampua nuolet, jotka kääntyvät kesken lennon, kun taas jotkut asiantuntijajousimiehet väittivät, että hänen menetelmänsä ovat hyviä vain lyhyen matkan ampumiseen, vaikka tuon kritiikin pointti on kyseenalainen.

Hän käytti alun perin Lyngby bueskyttelaugin tiloja, jossa hän on myös jäsenenä,

## Lähteet
* https://www.snopes.com/news/2015/01/27/katniss-legolas-and-lars-andersen/
* https://bueskydningdanmark.dk/docs/buebladet/2011%20-%202014/2013_04%20maj_Bueskydning.pdf
* https://pocketmags.com/ca/bow-international-magazine/128 
* https://web.archive.org/web/20180726072035/http://www.nydailynews.com/news/world/video-archer-performs-amazing-bow-arrow-tricks-article-1.2092140
* https://www.youtube.com/watch?v=8iLTA43MBuA
Haagan työväentalo

**Haagan työväentalo** on Helsingissä Haagan kaupunginosassa sijaitseva työväentalo. Nykyinen talo on yhdistyksen neljäs työväentalo. Talon omistaa Haagan sosialidemokraatit.

## Historiaa
Haagaan perustettiin työväenyhdistys vuonna 1905. Yhdistyksen nimi oli Huopalahden työväenyhdistys vuoteen 1938 saakka, jolloin nimi muutettiin Haagan työväenyhdistykseksi. Aluksi yhdistys toimi vuokratiloissa mutta rakensi ensimmäisen työväentalon jo perustamisvuonnaan 1905. Stenius-yhtiöltä saatiin vuokralle 1&nbsp;640 m²:n tontti. Yhtiö myi tontin työväenyhdistykselle vuonna 1917 yhden markan muodollisella hinnalla.

## Rakennus
Ensimmäinen työväentalo valmistui loppusyksyllä vuonna 1905. Talo oli kooltaan 20 x 8 metriä. Talo paloi helmikuussa 1907, palon syttymissyy ei selvinnyt. Palaneen talon tilalle alettiin rakentaa välittömästi uutta työväentaloa, jonka nimeksi tuli Torppa. Talo valmistui vuonna 1907 ja oli käytössä vuoteen 1936, jolloin se myytiin. Talon koko oli 10 x 22 m. Talon alakerrassa oli juhlasali ja näyttämö, keittiö, kamari ja eteinen. Ullakkokerroksessa oli asuinhuone. 

Kolmannen työväentalon rakennussuunnitelman laati yhdistyksen puheenjohtaja Leo Myllylä. Rakennuspiirustukset laati rakennusmestari Leo Vilkman. Uusi talo valmistui marraskuussa 1936 uudelle tontille. Rakennustyöt tehtiin talkoovoimin. Talkoisiin osallistui 114 henkilöä, ja talkootunteja kertyi 5&nbsp;300. Talo rakennettiin puusta, ulkoseinät rapattiin. Talon alakerrassa oli suuri juhlasali ja näyttämö sekä ravintolatilat. Yläkerrassa oli kokoushuoneita, kanslia ja vahtimestarin asunto. Taloon rakennettiin vuonna 1938 lisärakennus lähinnä Haagan Hakan paini- ja nyrkkeilytoimintaa varten. Suuren velkarasituksen takia talon alakerta oli vuokrattuna vuoteen 1945 saakka elokuvayhtiölle. Vuonna 1969 työväentalon alakerta vuokrattiin taas ulkopuoliseen käyttöön. Säännölliset vuokratulot mahdollistivat talon peruskorjaukset. Urheilusali muutettiin kokoustilaksi. Tämä talo paloi vuonna 1987.
 
Työväenyhdistyksen neljäs työväentalo rakennettiin samalle tontille, ja se valmistui vuonna 1990. Samalla rakennettiin myös asuinkerrostalo, jonka asuntojen myynnistä saatiin varoja. Työväenyhdistykselle jäi asuintalosta kaksi asuntoa. Varsinaisessa työväentalossa on kaksi 230 m²:n kerrosta, yhteensä 460 m². Toinen on ollut vuokrattuna toimistokäyttöön. Toisessa kerroksessa on 90 hengen kokoustila sekä keittiö ja muita aputiloja.

## Lähteet
Ronaldo (SEWEY)

**Ronaldo (SEWEY)** on amerikkalaisen tubettajan, striimaajan ja räppärin IShowSpeedin vuonna 2022 julkaistu kappale ja single. Kappale kertoo portugalilaisesta jalkapalloilijasta Cristiano Ronaldosta. Kappaleessa myös mainitaan Neymar, Lionel Messi, Kylian Mbappé ja Robert Lewandowski.
Juhani Ojala (pesäpalloilija)

**Juhani Ojala** (s. 15. syyskuuta 1992) on suomalainen pesäpalloilija. Ojala edustaa Superpesiksessä pelaavaa Kempeleen Kiriä. Hänen sopimuksensa Kempeleen Kirin kanssa ulottuu kauden 2025 loppuun saakka.

Ojalan kasvattajaseura on Kankaanpään Maila. Hän pelaa ulkokentällä yleensä kolmoskopparina tai etukenttäpelaajana. 

Ojala on pelannut 225 Superpesiksen runkosarjan ottelua. Näissä otteluissa hän on lyönyt kahdeksan kunnaria ja 68 tavallista juoksua, tuonut 39 juoksua ja kerännyt 363 kärkilyöntipistettä. 

Ojala on pelannut 30 Superpesiksen ylempien pudotuspelien ottelua. Näissä otteluissa hän on lyönyt 2 kunnaria ja 8 juoksua ja kerännyt 39 kärkilyöntipistettä. Superpesiksen alempien pudotuspelejä  otteluita on 14. Näissä otteluissa hän on lyönyt 2 kunnaria, lyönyt 6 juoksua ja kerännyt 38 kärkilyöntipistettä. Ojala on pelannut yhden uusintaottelun sarjapaikasta. Tässä ottelussa hän keräsi kaksi kärkilyöntipistettä.

Miesten Ykköspesiksessä Ojala on pelannut runkosarjassa 132 ottelua ja saavuttanut niissä 9 kunnaria, 105 lyötyä, 65 tuotua ja 453 kärkilyöntiä. 

## Saavutukset
Ojala on voittanut hallisarjassa yhden kultamitalin (Kankaanpään Maila), yhden SM-pronssin ja SM-hopeamitalin (Kempeleen Kiri). Lisäksi Ojalalta löytyy SM-pronssi vuodelta 2023 (Kempeleen Kiri). Ojala on valittu kaudella 2018 ykköspesiksen itä-länsi joukkueeseen. 

## Lähteet